Diari Oficial de la Generalitat Valenciana


Sumari del DOGV 4027, del 22-06-2001 (2001/6097)

RESOLUCIÓ de 18 de juny de 2001, del conseller d'Obres Públiques, Urbanisme i Transports, relativa al projecte de pla especial de delimitació d'una àrea de reserva per a l'ampliació de patrimoni públic de sòl de la Generalitat Valenciana, Ciutat de les Arts Escèniques, que afecta determinats terrenys al terme municipal de Sagunt.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4027

Data del DOGV
:   22-06-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6097


Data del document
:   18-06-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * València
    * cultura regional
    * propietat immobiliària

RESOLUCIÓ de 18 de juny de 2001, del conseller d'Obres Públiques, Urbanisme i Transports, relativa al projecte de pla especial de delimitació d'una àrea de reserva per a l'ampliació de patrimoni públic de sòl de la Generalitat Valenciana, Ciutat de les Arts Escèniques, que afecta determinats terrenys al terme municipal de Sagunt. [2001/X6097]
  
Vist l'expedient relatiu al projecte de pla especial de delimitació d'una àrea de reserva per a l'ampliació de patrimoni públic de sòl de la Generalitat Valenciana, Ciutat de les Arts Escèniques, que afecta determinats terrenys al terme municipal de Sagunt, del qual són rellevants els següents,
  
Antecedents de fet
  
Primer. El promotor de la present actuació és la Generalitat Valenciana, sobre terrenys classificats pel planejament municipal de Sagunt, com a sòl urbà industrial, sòl urbà residencial i sòl portuari, tenint per objecte l'ampliació de patrimoni públic de sòl de la Generalitat Valenciana en els esmentats terrenys.
  
Segon. El projecte consta de memòria i plànols d'informació relatius a la situació, emplaçament, ubicació, classificació del sòl, delimitació de l'àrea de reserva i documentació gràfica sotmesa a informació pública (DOGV núm. 3.838, de 18.09.2000) i plànol de nova delimitació de l'Àrea de Reserva, l'aprovació del qual es proposa a la vista dels informes emesos.
  
Tercer. Amb data 12 de setembre de 2000, el conseller d'Obres Públiques, Urbanisme i Transports va adoptar la resolució de sotmetre a informació pública el Projecte de Pla Especial pel qual es reserven determinats terrenys per a patrimoni públic de sòl de la Generalitat Valenciana al municipi de Sagunt, demanar dictamen sobre el Projecte sotmés a informació pública de l'Ajuntament de Sagunt i suspendre les llicències d'edificació i parcel·lació, així com nous acords de programació en la totalitat d'àmbit territorial afectat, i publicar la resolució en el Diari Oficial de la Generalitat Valenciana i en un periòdic d'àmplia difusió a Sagunt.
  
La citada resolució es va publicar en el Diari Oficial de la Generalitat Valenciana, de 18 de setembre de 2000 (DOGV núm. 3.838), i en el periòdic Las Provincias de València, amb data 15 de setembre de 2000.
  
Quart. S'ha sol·licitat informe a les diferents administracions i organismes que, per raó de la seua competència, pogueren veure's afectats, i que són els següents: Autoritat Portuària de València; Divisió de Ports i Costes de la Direcció General d'Obres Públiques d'aquesta Conselleria d'Obres Públiques, Urbanisme i Transports; Direcció General de Patrimoni de la Conselleria d'Economia, Hisenda i Ocupació; Direcció General d'Interior de la Conselleria de Justícia i Administracions Públiques; Direcció General de Recursos Forestals i Direcció General de Planificació i Gestió del Medi de la Conselleria de Medi Ambient; Direcció General d'Indústria i Energia de la Conselleria d'Indústria i Comerç i Direcció General de Promoció Cultural i Patrimoni Artístic de la Conselleria de Cultura i Educació.
  
Cinqué. Consta en l'expedient el dictamen favorable emés per l'Ajuntament de Sagunt, així com els informes de l'Autoritat Portuària de València, Divisió de Ports i Costes de la Direcció General d'Obres Públiques d'aquesta Conselleria, Direcció General d'Interior de la Conselleria de Justícia i Administracions Públiques; Direcció General de Recursos Forestals i Direcció General de Planificació i Gestió del Medi de la Conselleria de Medi Ambient; Direcció General d'Indústria i Energia de la Conselleria d'Indústria i Comerç i Direcció General de Promoció Cultural i Patrimoni Artístic de la Conselleria de Cultura i Educació, a més de l'informe dels serveis tècnics de la Direcció General d'Urbanisme i Ordenació Territorial, de la Conselleria d'Obres Públiques, Urbanisme i Transports.
  
Sisé. Durant el període d'informació pública al qual s'ha sotmés el present Pla Especial de Delimitació d'Àrea de Reserva de Sòl s'han presentat 23 escrits d'al·legacions, dels quals han emés degudament informe els serveis tècnics de la Direcció General d'Urbanisme i Ordenació Territorial, als quals ens remetem per a la claredat i concisió de la present resolució.
  
Seté. Amb data 15 de juny de 2001, el director general d'Urbanisme i Ordenació Territorial va adoptar la resolució per la qual s'aprovava provisionalment el present expedient, amb les modificacions introduïdes a conseqüència dels informes emesos respecte d'això.
  
Fonaments de dret
  
Primer. Respecte al procediment, s'han observat les prescripcions legalment establides per a la tramitació de plans especials d'aquesta índole, que estan constituïdes pels articles 38, 39, i 43 per remissió del 99.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. Així mateix, s'han demanat els diferents informes preceptius.
  
La documentació està completa d'acord amb els fins públics perseguits sobre la constitució o ampliació d'àrees de reserva de terrenys per a la seua possible incorporació al patrimoni públic de sòl de la Generalitat Valenciana.
  
Segon. Quant al fons de l'assumpte, l'objecte del present projecte consisteix a delimitar una àrea de reserva per al patrimoni públic de sòl de la Generalitat Valenciana que abraça una superfície de 189.992 m2, és a dir, sensiblement inferior a la de 488.730 m2 que s'incloïen en la delimitació que es va sotmetre a informació pública mitjançant resolució del conseller d'Obres Públiques, Urbanisme i Transports, al terme municipal de Sagunt, amb la finalitat d'afavorir dins d'aquesta reserva de sòl la implantació de les infraestructures i instal·lacions necessàries per a la implantació d'un Parc Cultural destinat a formació i aprenentatge de les arts i oficis relacionats amb l'escena teatral, així com el seu funcionament com a centre de producció i espai d'exhibició, i crear a més els serveis complementaris i necessaris que requereix l'entorn ambiental adequat per al desenvolupament de la Ciutat de les Arts Escèniques.
  
L'àmbit territorial elegit per a la promoció pública de sòl destinat a aquestes activitats i serveis de caràcter cultural respon a la localització més idònia per a la seua integració territorial, ambiental i cultural, a la ciutat de Sagunt, donada la internacional projecció del seu tradicional Teatre Romà del Patrimoni Cultural Valencià, segons ha informat la Subsecretaria de Promoció Cultural de la Conselleria de Cultura i Educació, de 15 de maig actual.
  
Segons la nova delimitació elegida per la Conselleria de Cultura i Educació, és d'absoluta prioritat per al desenvolupament del projecte l'expropiació de dues zones dins de l'àrea que es va delimitar en principi, que s'han denominat Zona I, que inclou la Nau de Tallers Generals i el Forn Alt núm. 2, així com els terrenys mínims necessaris per al desenvolupament de la principal funció de la Ciutat de les Arts Escèniques, la superfície dels quals és de 149.283 m2; i Zona II que es correspon amb l'antic complex residencial conegut com la Gerència d'Alts Forns del Mediterrani i la superfície de la qual és de 40.709 m2 . Els terrenys de la Zona I estan classificats en el Pla General d'Ordenació Urbana de Sagunt com a sòl urbà industrial (ZI1) i sòl portuari (ZP) i els de la Zona II com a sòl urbà residencial amb protecció arquitectònica (ZRO). Les citades zones, objecte del present expedient, amb la seua relació de béns i drets afectats, es concretaran en el projecte d'expropiació que, en el seu dia, resulte definitivament aprovat.
  
La singularitat i important rellevància territorial de l'actuació, els beneficis d'ordre social i cultural que de la qual es pretenen aconseguir es projectaran en la societat valenciana en el seu conjunt, justifica la intervenció d'aquesta administració de la Generalitat Valenciana per a desenvolupar una actuació pública de promoció cultural d'interés general supramunicipal.
  
A aquest respecte, l'actuació s'inscriu dins de les competències de la Generalitat Valenciana en matèries que té atribuïdes, per l'Estatut d'Autonomia de la Comunitat Valenciana, en matèria de Promoció del Patrimoni Cultural i d'Impuls del Desenvolupament Econòmic Regional, si bé, per la naturalesa de l'actuació i les característiques concretes del terreny afectat conflueixen altres interessos públics en l'ordenació encomanats a aquesta administració, com els referits a obres públiques, ordenació territorial i urbanística i la protecció del medi ambient.
  
Tercer. En relació amb les al·legacions o suggeriments presentats en el període d'informació pública, ha d'acceptar-se la petició dels que han al·legat quant a considerar-se com a compareguts i part interessada en aquest procediment. Sobre aquestes al·legacions han emés degudament informe els serveis tècnics de la Direcció General d'Urbanisme i Ordenació Territorial, de la Conselleria d'Obres Públiques, Urbanisme i Transports, proposant motivadament la seua estimació o desestimació.
  
Quart. La reserva de sòl públic delimitada de possible adquisició per la Generalitat Valenciana mitjançant el present Pla Especial és del tipus previst en l'article 99.1 de la Llei Reguladora de l'Activitat Urbanística, 6/1994 de la Generalitat Valenciana (LRAU), l'aprovació del qual porta implícita la declaració de la utilitat pública o de l'interés social, als efectes d'expropiació o d'imposició forçosa de servituds, dels béns, els drets i els interessos patrimonials legítims, la permanència dels quals és incompatible amb la realització de la Ciutat de les Arts Escèniques de la Generalitat Valenciana a Sagunt.
  
Cinqué. La delimitació de l'Àrea de Reserva que s'aprova definitivament se circumscriu a les denominades Zona I i Zona II. No obstant això, en atenció que sobre aquesta reserva de sòl públic està prevista la formulació d'un Pla Especial d'Usos i Infraestructures que promourà la Conselleria de Cultura i Educació, en el qual s'establirà, entre altres determinacions, l'ordenació urbanística que concrete els usos del sòl, és necessari establir un règim transitori d'intervenció administrativa cautelar que preserve l'entorn cultural de la futura Ciutat de les Arts Escèniques de la Generalitat Valenciana a Sagunt, i d'aquesta manera garantir la compatibilitat dels usos, obres, instal·lacions i activitats a implantar en l'entorn esmentat amb els propis de la Ciutat de les Arts Escèniques, i subjectar la concessió de les llicències municipals a l'informe favorable previ de la Conselleria de Cultura i Educació, fins que s'aprove definitivament el referit Pla Especial d'Usos i Infraestructures.
  
Sisé. El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que estableix l'art. 39.1 de la Llei 6/1994, de 15 de novembre, Reguladora de l'Activitat Urbanística en relació amb el que disposa l'article 6.D del citat Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, a proposta del director general d'Urbanisme i Ordenació Territorial, resolc:
  
Aprovar definitivament el pla especial de delimitació d'una àrea de reserva per a l'ampliació de patrimoni públic de sòl de la Generalitat Valenciana, que afecta determinats terrenys al terme municipal de Sagunt, per a la implantació del Parc Cultural denominat Ciutat de les Arts Escèniques.
  
S'estableix un Àmbit d'Intervenció cautelar coincident amb l'entorn de l'Àrea de Reserva de sòl públic aprovada, ?i que abraça els terrenys inclosos en el Projecte de Delimitació de l'àrea de reserva per a l'ampliació de patrimoni públic de sòl que es va sotmetre a informació pública-, en el qual no podran atorgar-se llicències municipals sense el previ informe favorable de la Conselleria de Cultura i Educació. Aquest règim transitori s'extingirà amb l'aprovació definitiva del Pla Especial d'Usos i Infraestructures de la Ciutat de les Arts Escèniques, promogut per la Generalitat Valenciana.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana. Aquesta publicació excusa la seua notificació individualitzada, segons estableix l'article 59.2 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptador des del dia de la notificació o publicació d'aquesta, de conformitat amb el que estableixen l'article 10 i 46 de la Llei reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que s'hi puga interposar qualsevol altre recurs que es considere oportú.